钦定古今图书集成/明伦汇编/官常典/第214卷 > 耶律铎鲁斡
## 钦定古今图书集成/明伦汇编/官常典/第214卷 > 耶律铎鲁斡

按《辽史》本传：“铎鲁斡，字乙辛隐，季父房之后。廉约重
义，重熙末，给事诰院。咸雍中，累迁同知南京留守事。
被召，以部民恳留，乃赐诏褒奖。大康初，改西南面招
讨使，为北面林牙，迁左夷离毕。大安五年，拜南府宰
相。寿隆初，致仕，卒。铎鲁斡所至有声，吏民畏爱。及退
居乡里，子普古为乌古部节度使，遣人来迎。既至，见”
积委甚富，谓普古曰：“辞亲入仕，当以裕国安民为事。
枉道欺君，以苟货利，非吾志也。”命驾而归。普古后为
盗所杀。